PRACOVNÝ LIST pre birmovancov

**5.4. Panna Mária**

**Doplň chýbajúce slová**

1. *„..............., Mária, našla si milosť u Boha. Počneš a porodíš syna a dáš mu meno Ježiš. On bude veľký a bude sa volať synom Najvyššieho. (Lk 1, 26) Mocný* Boh sa Márii prihovára ako prvý. Dáva jej veľkú milosť a poslanie. Aj tebe dáva Boh ................ a ................... .
2. Svätosť Márie nespočíva v jej bezhriešnosti, ale v tom, že slobodne vo viere a v plnej dôvere povedala Bohu „........“. *„Hľa, služobnica Pána, nech sa mi stane podľa tvojho slova.“* (Lk 1,38)
3. Mária nie vždy hneď Božiemu plánu rozumela. Mala však čnosti ako vernosť, dôveru, poslušnosť, trpezlivosť. A *„ všetky slová zachovávala vo svojom ............. a premýšľala o nich.*“ (porov. Lk 2,19)
4. *„Žena, hľa tvoj syn!“ ... „Hľa, tvoja matka!“* (Jn 19, 26-27) Mária je Ježišova Matka, aj **.............** matka.
5. Máriina príhovorná ......................... má veľkú silu. Svedčia o tom milióny ľudí, ktorí ju prosia o pomoc.
6. Márii sa neklaniame, iba si ju ................ .
7. Cirkev uctieva mnoho mariánskych pútnických miest aj modlitieb. .................. je mariánska modlitba, v ktorej je zhrnuté celé evanjelium.
8. Mária bola uchránená od dedičného .............. .

**Zamyslenie**

Prečítaj si príbeh zvestovania, Lk 1, 26-38. Napíš, aký je Boh a jeho láska v tejto udalosti? Aká je Mária? Je jej „áno“ prejavom lásky? Je ochotný zaľúbený človek ísť do rizika? Kedy si bol ochotný ísť do rizika s vierou a dôverou?

Z Máriinho života sa môžeme v mnohom inšpirovať. Zvláštne je, že Sväté písmo nehovorí o nej veľa. Ale niekedy aj málo stačí na to, aby obsiahlo celú hĺbku. Máriino „áno“ dáva Bohu absolútnu slobodu byť v plnosti súčasťou jej života. Ak chceš, aj ty môžeš byť naplno preniknutý Ježišom ako ona. Neudeje sa to naraz, ale postupne. Tým, že budeš poznávať viac Ježišov aj Máriin život. Budeš nielen viac poznať, ale aj milovať. Tvoj život tak môže nadobudnúť veľkú kvalitu. Odkiaľ môžeme poznávať Máriin život? Zapíš si to.

Poslušnosť viery – Panna Mária možno niektorým skutočnostiam nerozumela, ale verila Bohu, bola mu poslušná. Aj ty možno niektorým skutočnostiam v živote nerozumieš. Je to tak? Ak sú to veci, ktoré si vyžadujú tvoju poslušnosť (napr. pravidlá v rodine alebo v škole, na ceste) môžeš mať s nimi problém. Ako si môžeš pomôcť? Mária bola poslušná vo viere. Čo znamená, že sa slobodne podriaďovala počutému slovu, lebo jeho pravdivosť zaručil Boh, ktorý je Pravda sama. Mária poznala Boha a dôverovala mu. Preto bola schopná poslušnosti. Je ťažké byť poslušný v oblastiach, ktorým nerozumieš? Prečo?

Odkiaľ vieme, že Mária je aj našou Matkou? Ježiš nám ju dal – *„Žena, hľa tvoj syn!“ ... „Hľa, tvoja matka!“* (Jn 19, 26-27) Apoštol Ján, ktorý zostal spolu s Máriou pod krížom ukrižovaného Krista predstavuje Cirkev. Tak, ako Ján, aj každý z nás je synom a dcérou Márie. Deti sa veľmi radi vracajú do náručia svojej mamy. Nájdu v nej bezpečie, nehu a neúnavnú starostlivosť. Ak chceš, môžeš prísť k Márii aj ty. Kedykoľvek. Vždy ťa počuje, má na teba čas. Môžeš sa s ňou rozprávať ako s Ježišom. Hovor jej, čo máš na srdci. Tak, ako jej povedal Boh cez anjela „Mária, neboj sa!“ tak hovorí teraz aj ona tebe: „(tvoje meno), neboj sa!“ – opakuj si tieto slová teraz v srdci viackrát za sebou... nechaj si ich v srdci zaznieť ... v tichu ...

Máriina príhovorná modlitba má veľkú silu. Svedčia o tom milióny ľudí, ktorí ju prosia o pomoc. Cirkev uctieva mnoho mariánskych pútnických miest aj modlitieb. Niektoré miesta vo svete sú zdrojom veľkých Máriiných milostí a zázrakov. Poznáš nejaké mariánske pútnické miesta? Aké sú na Slovensku? Napíš si ich.

Jedno z najznámejších pútnických miest sú Lurdy. Práve tam Panna Mária povedala o sebe, že je nepoškvrnené počatie. Vieš čo to znamená? Už od svojho počatia dostala milosť byť bez ťažkosti dedičného hriechu. Cirkev toto uznáva ako pravdu – dogmu (r. 1854) Na tomto mieste sa neustále deje mnoho duchovných aj fyzických zázrakov. Zažil si ty alebo bol si svedkom nejakého zázraku? O akom si počul?

Ruženec je mariánska modlitba, v ktorej je zhrnuté celé evanjelium. Cez modlitbu ruženca sa Mária prihovára sa za nás, za naše úmysly a pritom upriamuje pozornosť na Ježiša. Z akých častí sa skladá modlitba ruženca?

Márii sa neklaniame, iba si ju uctievame. Čo to znamená?

Kedy je sviatok Sedembolestnej Panny Márie? Čo znamená výraz „sedembolestná“?

**Modlitba**

* Zdravas Mária
* desiatok sv. ruženca

**Aplikácia do života – vyber si**

* stiahni si aplikáciu – modlitbu sv. ruženca do mobilu
* modlitba svätého ruženca

**Chýbajúce slová:** 1. Neboj sa, milosť, poslanie 2. Áno; 3. srdci; 4. tvoja; 5. modlitba; 6. uctievame; 7. Ruženec; 8. hriechu

**KOMUNIKAČNÁ HRA** (Icebreaker) – **na úvod stretnutia**. Cieľom hry je „lámať ľady“ – zažiť niečo spolu, odľahčiť napätie. Hra nemusí súvisieť s témou stretnutia.

**Superschopnosť** (čnosť)

Každý birmovanec povie, čo je jeho „superschopnosť“. Môže to byť špeciálna zručnosť, kuriózny fakt o jeho živote, cenné vedomosti, dobrá vlastnosť. Aby to bolo zábavnejšie, použite loptičku na označenie toho, kto hovorí. Osoba potom náhodne hodí loptičku inému hráčovi.

Táto hra sa môže myšlienkou počas stretnutia premostiť do témy stretnutia. Superschopnosti sa môžu stať čnosťami. Aké mala Panna Mária? Aké máš ty?